
A hallgatói migráció, és ami mögötte van

A hallgatói migráció, és ami mögötte van – A hallgatói migrációs potenciál befolyásoló tényezőinek vizsgálata
Jelige: OPE 223
A dolgozat összefoglalása
A dolgozat témája a hallgatók körében megfigyelhető migrációs potenciál és annak legfontosabb összetevői. A hallgatói korosztály migrációs potenciáljával kapcsolatban már korábbi vizsgálatok is kimagasló értékeket, illetve a társadalom más rétegeitől eltérő hatásokat mutattak ki. Azonban a fiatal felnőttek elvándorlása mára a mai magyar társadalom egyik kivételesen nagy médiavisszhangot kapó, nemzetstratégiai szempontból is fontos, mindenkit fokozottan érintő kérdésévé vált. Ezek jól indokolják a hallgatók migrációs terveinek és a ténylegesen mögöttük álló faktorok behatóbb vizsgálatának és megértésének fontosságát.
A dolgozat országos reprezentatív felmérési adatokat felhasználva kereszttáblás elemzést és a parciális hatások kiszűrésére alkalmas regressziós elemzést használva vizsgálja meg a hallgatók migrációs potenciálját, mely függő változóinak alapja a kérdőívben feltett két kérdés: a diploma utáni külföldre vonatkozó munka tervezésére vonatkozó és a diplomától várt előnyökre vonatkozó kérdések összekapcsolása. Ezek összefüggéséből képzett változók, az erős migrációs potenciál és gyengébb, de valósnak tekinthető migrációs potenciál, amelyek a parciális hatások kiszűrésénél kapnak döntő szerepet.
A vizsgálatok alapján elkülöníthetően láthatóak a különböző képzési területek, emellett a szakirodalom és a kereszttáblás elemzés alapján indokolt más magyarázó változók parciális hatásai, amik magyarázzák az erős, illetve a gyenge migrációs potenciált. Sok eredmény mellett különösen hangsúlyozandó bizonyos képzésterületek, főleg a természettudományos és művészeti képzésterület szignifikáns pozitív parciális hatása a migrációra, illetve az orvosi képzések vegyes, összetett eredménye, amik a közéletben nem pontosan így jelenhetnek meg, vagy elsikkadhatnak. Az eredmények segíthetnek a kérdés szakpolitikai cselekvéseinek tisztánlátásában és káros folyamatok elleni lépések megalapozásában is. További kutatási irányokat jelent a felsőoktatás átalakításának hatásának vizsgálata, a környező országokkal való összehasonlítás vagy a hazatérőkkel és célországokkal kapcsolatos elemzés.



